C 211/28

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 211/13)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“Aceite de Ibiza”/“Oli d’Eivissa”

ES Nr.: PGI-ES-02459 – 27.5.2019.

ACVN ( ) AĢIN (X)

1. Nosaukums vai nosaukumi

“Aceite de Ibiza”/“Oli d’Eivissa”

2. Dalībvalsts vai Trešā Valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļa un tauki (sviests, margarīns, eļļa u. c.).

3.2. Apraksts par produktu, uz kuru attiecas 1. punktā minētais nosaukums

Neapstrādāta augstākā labuma olīveļļa tiek iegūta tikai ar mehāniskiem līdzekļiem no olīvkoka (Olea europaea L.) augļiem. Tā ir zaļa, augļaina eļļa ar vidēju vai stipru intensitāti. Pēc garšas tai piemīt viegls vai vidējs rūgtums un sīvums.

Produkts “Aceite de Ibiza”/“Oli d’Eivissa” atsevišķi vai kombinējot tiek ražots no šķirņu ‘Arbequina’, ‘Picual’ un ‘Koroneiki’ olīvām, kas kopā veido vismaz 90 %. Atlikušos 10 % var iegūt no citām šķirnēm, kas uzskaitītas komerciālo šķirņu reģistrā.

Fizikālķīmiskās īpašības:

— skābums (izteikts kā oleīnskābe): ne vairāk kā 0,5 %,

— peroksīda skaitlis: ≤ 12 mekv. O2/kg,

— K 232 ≤ 2,00,

— K 270 ≤ 0,16,

— polifenoli olīveļļā: ≥ 200 mg/kg.

Organoleptiskās īpašības:

Mediānas intervāls Minimālā vērtība Maksimālā vērtība Zaļu augļu garša ≥ 3 ≤ 7 Rūgtums ≥ 1,5 ≤ 4 Sīvums ≥ 2 ≤ 5 Līdzsvars Rūgtuma pazīmes mediāna un sīvuma pazīmes mediāna pārsniedz augļainuma mediānu ne vairāk par 2 punktiem

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem “Aceite de Ibiza”/“Oli d’Eivissa” ražošanas posmiem, sākot no olīvu audzēšanas līdz to apstrādei, jānotiek Eivisas (Ivisas) salā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

“Aceite de Ibiza”/“Oli d’Eivissa” ir jāpārdod tumšās stikla pudelēs vai iepakojumos, kas izgatavoti no pārklāta metāla vai cita materiāla, kurš pasargā eļļu no gaismas. Iepakojumu tilpums nedrīkst pārsniegt 5 litrus.

Iepakošana ražošanas apgabalā ir būtiska, lai saglabātu “Aceite de Ibiza”/“Oli d’Eivissa” īpašības, un šis produkts ir jāiepako telpās, kur tas tiek ražots.

Eivisa ir sala ar lielu saulesgaismas daudzumu, relatīvi augstām temperatūrām un lielu apkārtējās vides mitrumu, kas ir trīs faktori, kuri varētu nelabvēlīgi ietekmēt olīveļļas kvalitāti. Šajos apstākļos, balstoties uz ražotāju pieredzi, eļļa “Aceite de Ibiza”/“Oli d’Eivissa” tradicionāli tiek iepakota vietās, kur tā tiek ražota, un nefasētā veidā netiek transportēta uz citām vietām.

Ražotāji zina, ka veids, kādā produkts “Aceite de Ibiza”/“Oli d’Eivissa” tiek apstrādāts un iepakots, ir galaprodukta kvalitātes garants, un, ja nav nekādu ierobežojumu vai ja tas nav izdarīts pareizi, galaprodukta aromātiskums neapšaubāmi kvalitatīvi un kvantitatīvi samazināsies.

Ir arī jāatceras, ka Eivisa ir sala, kura atrodas zināmā attālumā no kontinentālās Eiropas, un tas nozīmē tālu pārvadājumu pa jūru. Produkta “Aceite de Ibiza”/“Oli d’Eivissa” transportēšana tankkuģos būtu saistīta ar pārliešanu un lielāku gaisa iedarbību, kas varētu palielināt risku, ka mainīsies tā īpašības, jo īpaši aromāts un garša. Tas ir iemesls, kāpēc “Aceite de Ibiza”/“Oli d’Eivissa” pārvadāšana nefasētā veidā nav atļauta.

Arī sadalīšana mazākos daudzumos un pārpakošana nav atļauta.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargātajai ģeogrāfiskās izcelsmes norādei “Aceite de Ibiza”/“Oli d’Eivissa” jābūt skaidri izceltai etiķetes galvenajā redzamības laukā un jāatšķiras no pārējās informācijas. Šiem vārdiem galvenajā redzamības laukā jābūt vislielākajiem, un tie nedrīkst būt kopā ar kādiem citiem vārdiem. Vārdi “Indicación Geografica Protegida” [Aizsargāta ģeogrāfiskās izcelsmes norāde] jānorāda uz etiķetes blakus nosaukumam “Aceite de Ibiza”/“Oli d’Eivissa”.

Lai atvieglotu izsekojamības pārbaudes, marķējumā jāiekļauj arī eļļas ražošanas gads un secīgs burtciparu kods.

Aizsargātajai ģeogrāfiskās izcelsmes norādei “Aceite de Ibiza”/“Oli d’Eivissa” ir aizliegts pievienot jebkādus citus apzīmējumus. Fakultatīviem apzīmējumiem jābūt patiesiem un pārbaudāmiem. Olīvu šķirnes drīkst pieminēt tikai tajos gadījumos, ja visas olīvas (100 %) ir no norādītās šķirnes vai šķirnēm.

Saimniecības, plantācijas vai īpašumus var pieminēt tikai tajos gadījumos, ja eļļa ir ražota vienīgi no olīvām, kas novāktas to olīvu audzēs.

Fakultatīviem apzīmējumiem uz etiķetes jābūt attēlotiem, izmantojot rakstzīmes, kas nepārsniedz pusi no to rakstzīmju lieluma (augstuma un platuma), ko izmanto aizsargātās ģeogrāfiskās izcelsmes norādes nosaukumā.

4. Ģeogrāfiskā apgabala īsa definīcija

Ģeogrāfiskais apgabals ir Eivisas (Ivisas) sala, kas atrodas Baleāru salu autonomajā apgabalā.

Eivisas sala atrodas Vidusjūrā (starp koordinātēm 38° 58′ 48″ ziemeļu platuma un 1° 25′ 48″ austrumu garuma) starp Nao ragu (Alikante) un Maljorku.

5. Saikne ar ģeogrāfisko apgabalu

Saikne ar apkārtējo vidi ir balstīta uz augsto polifenolu saturu, izteikto rūgtumu un sīvumu, kā arī produkta reputāciju.

Kaļķainās augsnes un lielais saulesgaismas daudzums (vairāk nekā 2 700 saulesgaismas stundu gadā) nodrošina augstu aromātisko sastāvdaļu līmeni. Tas, ka šis olīvu audzes atrodas zemu virs jūras līmeņa vai jūras līmenī, palielina polifenolu saturu.

Eivisas Vidusjūras klimats ar lielo saulesgaismas daudzumu nodrošina pareizos apstākļus olīvu audzēšanai; jo īpaši tas attiecas uz fotosintēzi un biomasas uzkrāšanos augu orgānos. Maigās pavasara temperatūras (vidēji 19 °C) un lielais saulesgaismas daudzums veicina ziedēšanu un apputeksnēšanos. Augstās vasaras temperatūras (vidēji 26 °C) un saulesgaisma palīdz olīvām ātri nogatavoties, tādējādi to novākšana sākas septembrī, padarot Eivisu par vienu no pirmajām vietām Eiropā, kur sākas olīvu ražas novākšana. Tas, ka nav salnu, ļauj audzēt optimālas kvalitātes olīvas, no kurām iegūst eļļas, kas ir stabilas, bez defektiem un ar augstu polifenolu saturu.

Karsto, saulaino vasaru un nelielā nokrišņu daudzuma (vidējais nokrišņu daudzums ir 34 mm) dēļ olīvkokiem trūkst ūdens, un tas savukārt veicina augstu polifenolu koncentrāciju (vidējā vērtība – 292 mg/kg), kā arī pastiprina rūgtuma un sīvuma pazīmes. “Aceite de Ibiza”/“Oli d’Eivissa” polifenolu saturs ir ievērojami augstāks nekā citām neapstrādātām augstākā labuma olīveļļām, kurās to koncentrācija ir no 150 līdz 180 mg/kg.

Tas, ka olīvas tiek novāktas, kamēr tās vēl ir zaļas un tikko sākušas mainīt krāsu, piešķir produktam “Aceite de Ibiza”/“Oli d’Eivissa” raksturīgas īpašības, jo īpaši zaļo augļu aromātu un augsto polifenolu saturu. Tas, ka olīvas novāc, kamēr tās ir zaļas, nozīmē, ka no tām iegūst mazāk eļļas, taču šai eļļai piemīt unikālas īpašības.

Nelielais attālums starp olīvu audzēm un eļļas spiestuvēm, kā arī zaļo olīvu tūlītēja izspiešana zemā temperatūrā nodrošina, ka tiek ražotas eļļas ar zemu skābuma un zemu hidroksiperoksīdu saturu, tādējādi ar zemu peroksīda skaitli un K232 vērtību.

Pareizie glabāšanas apstākļi, kur eļļa tiek aizsargāta no saskares ar gaisu un no gaismas, un iepakošana noteiktajā ražošanas apgabalā nodrošina stabilas eļļas ar zemu peroksīda skaitli un zemu konjugētu diēnu un triēnu līmeni.

Lai iegūtu eļļu ar “Aceite de Ibiza”/“Oli d’Eivissa” ķīmiskajām un organoleptiskajām īpašībām, ir katrā ziņā vajadzīga olīvu audzētāju un eļļas spiestuvju pieredze un zināšanas. Pēc pieredzes audzētāji nosaka augu biezību, pamatojoties uz zemes gabala agronomiskajām īpašībām, un lemj par audzēšanas metodēm, jo īpaši apgriešanu un kopšanu. Lai iegūtu eļļu ar raksturīgām “Aceite de Ibiza”/“Oli d’Eivissa” īpašībām, jo īpaši ar augstu polifenolu saturu un izteiktu zaļo augļu garšu, rūgtumu un sīvumu, ražas novākšanas laikā ir ārkārtīgi svarīgi – un šeit atkal būtiska nozīme ir audzētāju zināšanām un pieredzei – izvēlēties īsto brīdi, kad novākt olīvas katrā zemes gabalā un dažkārt no katra koka.

Tas, lai produktā “Aceite de Ibiza”/“Oli d’Eivissa” tiktu saglabātas olīvu raksturīgās īpašības, ir jānodrošina eļļas spiedējiem, kuri, pamatojoties uz savu pieredzi un olīvu īpašību vērojumiem, nosaka katras partijas spiešanas laiku un temperatūru.

“Aceite de Ibiza”/“Oli d’Eivissa” izcilo reputāciju apliecina vēsturiski dokumenti. Darbā Descripciones de las Islas Pithiusas y Baleares (1787) José Vargas rakstījis: “Tagad Ivisā tiek iegūta (..) eļļa, kas ir viena no labākajām Spānijā, un tās ir tik daudz, kā tā ir jātirgo.” Darbā Reales Ordinacions de la isla y real fuerza de Iviza (1751) eļļa “Aceite de Ibiza” tiek raksturota kā preciosísimo (izsmalcināta) un salīdzināta ar labākajām olīveļļām: “(..) labākā olīveļļa tiek iegūta Spānijā, ar to var sacensties tikai eļļa, kas nāk no Ivisas.”

Ejot laikam, šī vēsturiskā reputācija ir saglabājusies nemainīga, un šodien patērētāji, eksperti, pavāri un restorānu īpašnieki produktu “Aceite de Ibiza”/“Oli d’Eivissa” novērtē vairāk nekā jebkad agrāk.

Ierobežojumi, kas noteikti Kopienas tiesību aktos par ģeogrāfisko apzīmējumu lietošanu olīveļļas tirdzniecībā, ir apgrūtinājuši ražotājiem iespēju izmantot nosaukumu “Aceite de Ibiza” un “Oli d’Eivissa” finansiālu sankciju dēļ. Neskatoties uz to, šie apzīmējumi un Ivisas karte aizvien tiek iekļauti etiķetēs, komercdokumentos, testēšanas pārskatos un tīmekļa lapās.

Attiecībā uz “Aceite de Ibiza” reputāciju jānorāda, ka slaveni šefpavāri, piemēram, Jean-Louis Neichel un María José San Roman (2018), ir atzinuši “Aceite de Ibiza” kvalitāti. Vairāki eksperti ir pievērsuši uzmanību šīs olīveļļas kvalitātei un raksturīgajām īpašībām. Piemēram, Ismael Diaz Yubero, Real Academia de Gastronomia loceklis un Nacionālās Gastronomijas balvas ieguvējs 2013. gadā, norāda, ka “produktam “Aceite de Ibiza” piemīt īpašs raksturs, un šo sevišķo īpašību dēļ ir vērts maksāt augstāku cenu”.

“Oli d’Eivissa” reputāciju apliecina arī vairākas atsauces. Grāmatā Conèixer i gaudir dels aliments de les Illes Balears (2002) olīveļļa “Oli d’Eivissa” ir ietverta starp Baleāru salu vistradicionālākajiem pārtikas produktiem. Baleāru salu universitāte 2007. gadā iekļāva “Oli d’Eivissa” savā ziņojumā par Baleāru salu tradicionālajiem pārtikas produktiem, kas tipiski Vidusjūras reģiona uzturam, un Baleāru salu valdība 2018. gadā pievienoja produktu “Oli d’Eivissa” Baleāru salu tradicionālo pārtikas produktu katalogam.

Kopš 2014. gada Ivisā tiek organizēti kulinārijas pasākumi Ruta de l’Oli d’Eivissa (“Oli d’Eivissa” ceļš) un Eivissa-Sabor. “Oli d’Eivissa” kopā ar citiem tradicionālajiem Ivisas produktiem ir ietverts šo pasākumu reklāmas materiālos un receptēs kā raksturīgs vietējais produkts. Atsauces ir iekļautas arī tūrisma ceļvežos, piemēram, ibizaspain.es, un balva Mejor pa amb oli’Eivissa ir vēl viens produkta izcilās garšas pierādījums.

Atsauce uz specifikācijas publikāciju

(šīs regulas 6. panta 1. punkta otrā daļa)

Specifikācijas konsolidētā redakcija ir pieejama šādā tīmekļa vietnē:

http://www.caib.es/sites/qualitatagroalimentaria/es/aceite_de_ibiza/.

(1) OV L 343, 14.12.2012., 1. lpp.